CELEX: 62008CN0526
Language: mt
Date: 2008-12-02 00:00:00
Title: Kawża C-526/08: Rikors ippreżentat fit- 2 ta' Diċembru 2008 — Il-Kummissjoni tal-Komunitajiet Ewropej vs Il-Gran Dukat tal-Lussemburgu

21.2.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 44/31
            
         Rikors ippreżentat fit-2 ta' Diċembru 2008 — Il-Kummissjoni tal-Komunitajiet Ewropej vs Il-Gran Dukat tal-Lussemburgu
   (Kawża C-526/08)
   (2009/C 44/51)
   Lingwa tal-kawża: Il-Franċiż
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentanti: Pardo Quintillán u N. von Lingen, aġenti)
   
      Konvenut: Il-Gran Dukat tal-Lussemburgu
   Talbiet
   
               —
            
            
               tikkonstata li, billi m'adottax il-liġijiet, ir-regolamenti u d-dispożizzjonijiet kollha neċessarji sabiex jikkonforma ruħu kompletament u korrettament mal-Artikoli 4 u 5, flimkien mal-Anness II A(1) u l-Anness III 1(1), l-Anness II A(5) u l-Anness III 1(2), l-Anness II A(2) u l-Anness II A(6) tad-Direttiva tal-Kunsill 91/676/KEE, tat-12 ta' Diċembru 1991, dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli (1), il-Gran Dukat tal-Lussemburgu naqas milli jwettaq l-obbligi tiegħu taħt din id-Direttiva.
            
         
               —
            
            
               tikkundanna lill-Gran Dukat tal-Lussemburgu għall-ispejjeż.
            
         Motivi u argumenti prinċipali
   Il-Kummissjoni tqajjem erba' lmenti insostenn tar-rikors tagħha.
   Permezz tal-ewwel ilment tagħha, il-Kummissjoni takkuża lill-konvenut bin-nuqqas ta' osservanza tal-metodi u tal-perijodi tal-applikazzjoni tal-fertilizzanti fuq l-art, kif stabbiliti mid-Direttiva. Fil-fatt, filwaqt li l-projbizzjoni tal-applikazzjoni fuq l-art għandha, matul ċerti perijodi, tkopri kemm il-fertilizzanti organiċi kif ukoll dawk kimiċi, il-leġiżlazzjoni Lussemburgiża sempliċement tirreferi għal fertilizzanti organiċi. Barra minn hekk, il-projbizzjoni tal-applikazzjoni tal-fertilizzanti fuq l-art matul ċerti perijodi għandha tkopri l-artijiet agrikoli kollha, inklużi l-mergħat, li mhumiex imsemmija fid-dispożizzjonijiet nazzjonali ta' traspożizzjoni. Ir-rikorrenti tirrileva wkoll li l-leġiżlazzjoni nazzjonali għandha tiddefenixxi b'iktar dettall il-każijiet li jistgħu jagħtu lok għal deroga mill-projbizzjoni tal-applikazzjoni fuq l-art, peress li din is-sitwazzjoni mhijiex prevista mid-Direttiva.
   Permezz tat-tieni lment tagħha, ir-rikorrenti ssostni li l-leġiżlazzjoni nazzjonali ma tipprovdix rekwiżit ta' kapaċità ta' ħażna minima ta' demel likwidu għall-istrutturi kollha, iżda tirreferi biss għall-istrutturi l-ġodda jew li għandhom jiġu rrinovati. Tali traspożizzjoni mhijiex konformi mad-Direttiva peress li anki l-istrutturi eżistenti għandhom riskju ta' tniġġis. Għalhekk, il-leġiżlazzjoni nazzjonali għandha timponi kapaċità ta' ħażna minima għall-istrutturi kollha.
   Permezz tat-tielet ilment tagħha, il-Kummissjoni tallega li l-leġiżlazzjoni nazzjonali għandha tinkludi l-fertilizzanti kollha fil-kuntest tal-projbizzjoni tal-applikazzjoni fuq art b'xaqliba wieqfa ħafna, u mhux biss dawk ta' oriġini organika.
   Permezz tar-raba' u l-aħħar ilment tagħha, huwa allegat fil-konfront tal-konvenut li dan m'adottax il-miżuri suffiċjenti dwar it-tekniki tal-applikazzjoni fuq l-art, b'mod partikolari sabiex jassigura applikazzjoni fuq l-art uniformi u effikaċji tal- fertilizzanti.
   
      (1)  ĠU L 375, p. 1.